Space Needle

Space Needle (po slovensky Nebeská ihla) je veža v Seattli v štáte Washington, ktorá je hlavným orientačným bodom pacifického severozápadu Spojených štátov a symbolom Seattlu. Nachádza sa v Seattle Center a bola postavená pri príležitosti Svetovej výstavy, ktorá sa v Seattli konala v roku 1962. Pri výstave používalo výťahy v Space Needle asi 20 tisíc ľudí denne, čiže za celú výstavu použilo tieto výťahy viac než 2,3 miliónov návštevníkov. Space Needle je vo svojom najvyššom bode vysoká 184 metrov, v najširšom bode široká 42 metrov a váži 9 550 ton. Keď bola dokončená, bola najvyššou stavbou západne od rieky Mississippi. Bola navrhnutá tak, aby odolala vetru o sile 320 km/h. Okrem toho má veža celkom 25 hromozvodov, ktoré ju chránia proti poškodeniu bleskom. Veža je členom World Federation of Great Towers. Vo veži Space Needle sa vo výške 158,2 metra nachádza vyhliadková plošina a o šesť metrov nižšie (152,4 m) sa nachádza obchod a otáčajúca sa reštaurácia SkyCity. Z vrcholu Space Needle je možné vidieť nie len panorámu centra Seattlu, ale aj Kaskádové vrchy, Mount Rainier, Mount Baker, Elliott Bay a okolité ostrovy. Na vrchol veže sa dá dostať prostredníctvom výťahov, ktoré jazdia rýchlosťou 16 km/h. Cesta trvá 43 sekúnd. Vo veterných dňoch je rýchlosť výťahov znížená na 8 km/h. Galéria Referencie Zdroj Tento článok je čiastočný alebo úplný preklad článku Space Needle na českej Wikipédii.